মেয়র-চেয়ারম্যান পর্বের ভোট মিটতেই এক পক্ষ সংবর্ধনা অনুষ্ঠানের জন্য ব্যস্ত হয়ে পড়ে। অপর পক্ষের তখন ফেরার তাড়া। অশোক ভট্টাচার্যকে পুর কমিশনার সোনম ওয়াংদি ভুটিয়া মেয়রের ঘরে নিয়ে যান। তৃণমূল কাউন্সিলররা ততক্ষণে সভাকক্ষ থেকে বেরিয়ে পড়েছেন। তাঁদের মধ্যে রয়েছেন উত্তরবঙ্গ উন্নয়ন মন্ত্রী গৌতম দেবের স্ত্রী শুক্লা দেবী-সহ অন্য কাউন্সিলরেরা। তৃণমূল কাউন্সিলরেরা সেখান থেকে বেরিয়ে হাসমিচক লাগোয়া পূর্ত দফতরের বাংলোয় যান। সেখানে সকাল থেকেই অপেক্ষা করছেন উত্তরবঙ্গ উন্নয়ন মন্ত্রী গৌতম দেব। বেলা ১১টা নাগাদ তিনি দলের ১৭ জন কাউন্সিলরদের নিয়ে বৈঠক করেন। সেখান থেকে তৃণমূলের কাউন্সিলররা পুরসভায় গিয়েছিলেন। পৌনে চারটে নাগাদ মেয়র নিবার্চন পর্ব শেষ হয়। এর পর চেয়ারম্যান পদে নির্বাচন ছিল। সাড়ে চারটে নাগাদ তা মিটতেই তৃণমূলের কাউন্সিলররা পুরসভা ছাড়তে উদ্যোগী হন। তৃণমূলের তরফে নান্টু পাল সদ্য নির্বাচিত মেয়র এবং চেয়ারম্যানের হাতে ফুলের তোড়া তুলে অভিনন্দন জানান। সভার পরিচালনার দায়িত্বে ছিলেন কৃষ্ণ পাল। তাঁর সঙ্গে হাত মেলান নব নির্বাচিত মেয়র এবং চেয়ারম্যান। এর পর কৃষ্ণবাবু সভাকক্ষ ছেড়ে বের হন। তৃণমূলের কাউন্সিলররা সকলেই পূর্ত দফতরের বাংলোয় যান। ততক্ষণে পুরসভা চত্বরে মেয়র, চেয়ারম্যানের সংবধর্না অনুষ্ঠান শুরু হয়েছে। বিভিন্ন ক্লাবের প্রতিনিধিরা ফুলের তোড়া দিয়ে নতুন মেয়রকে সংবর্ধনা জানান। সংবর্ধনা জানান, শিলিগুড়ির রেফারি এবং অ্যাম্পায়ারদের অ্যাসোসিয়েশন, কনফেডারেশন অব ইন্ডিয়ান ইন্ডাস্ট্রিজ (সিআইআই), পুর কর্মচারীদের সংগঠন, বিভিন্ন ব্যবসায়ী সংগঠনের প্রতিনিধিরা। মর্নিং সকারের মতো শহরের অনেক ক্লাবের কর্মকর্তাদের তরফেও নব নির্বাচিত মেয়রকে সংবর্ধনা জানানো হয়। সংবর্ধনা জানাতে হাজির ছিলেন খো খো সংস্থা, বডি বিল্ডিং সংস্থা, বিজ্ঞান মঞ্চের প্রতিনিধিরাও। মঞ্চে বসেই ফোনে পরিচিত, শুভানুধ্যায়ীদের শুভেচ্ছা গ্রহণ করতে দেখা গিয়েছে অশোকবাবুকে। পুরসভার বরো অফিসারদের তরফেও সংবর্ধনা জানানো হয়। সংবর্ধনা দিতে হাজির ছিলেন শিলিগুড়ি গোর্খা মঞ্চের প্রতিনিধিরাও। এ দিনের অনুষ্ঠানে হাজির ছিলেন শিলিগুড়ি পুরসভার প্রাক্তন চেয়ারম্যান স্বপন সরকার। তাঁকে মঞ্চে ডেকে নেওয়া হয়। মঞ্চে বারবার ঘোষণা করে সমস্ত কাউন্সিলরদের ডাকা হলেও বাম কাউন্সিলররা ছাড়া অন্য রাজনৈতিক দলের কাউন্সিলররা অবশ্য কেউ ছিলেন না। সংবর্ধনা মঞ্চে বক্তব্য রাখেন মেয়র অশোক ভট্টাচার্য। সংবর্ধনা অনষ্ঠান সেরে তিনি পুরসভায নিজের দফতরে যান। সেখানে দলের কাউন্সিলরদের সঙ্গে একান্তে কথা বলার পর পুর আধিকারিকদের নিয়েও আলাদা করে কথা বলেছেন।